FI Euroopan unionin virallinen lehti CE 78/488

(2004/C 78 E/0510)

KIRJALLINEN KYSYMYS E-3207/03

esittäjä(t): Alexander de Roo (Verts/ALE) komissiolle

(30. lokakuuta 2003)

Aihe: Peroksidia hammastahnassa

Komissio aikoo myöntää luvan kosmetiikkatuotteiden peroksidipitoisuuden lisäämiseksi 0,1 prosentista kuuteen prosenttiin. Lupa myönnetään, jotta markkinoille voidaan tuoda uusia hampaidenhoitotuotteita.

Peroksidi on sisäisesti nautittuna vaarallista. Japani ja Brasilia ovat sen vuoksi kieltäneet käyttämästä peroksidia kyseiseen tarkoitukseen. On turvallisempia vaihtoehtoja valkaista hampaat. Myös Yhdysvaltain hammaslääkäriyhdistys varoittaa korkeita määriä peroksidia sisältävistä tuotteista, jotka voivat haurastuttaa hampaita ja aiheuttaa ongelmia vatsalle.

Myös Maailman terveysjärjestö on huolissaan peroksidia sisältävistä kosmetiikkatuotteista.

Eikö komissio katso ehkäisemistä koskevien periaatteiden mukaisesti, että peroksidipitoisuuden lisääminen ei edistä (kansan)terveyttä?

Erkki Liikasen komission puolesta antama vastaus

(1. joulukuuta 2003)

Yksi neuvoston direktiivin 76/768/ETY (1) päätavoitteista on kansanterveyden suojeleminen. Siksi direktiivin yleiperiaate on, että markkinoille saa tuoda ainoastaan sellaisia kosmeettisia tuotteita, jotka eivät vaaranna ihmisten terveyttä (direktiivin 2 artikla). Tämän varmistamiseksi on ryhdytty toimenpiteisiin; esimerkiksi kosmeettisissa tuotteissa ei saa olla tiettyjä ainesosia (direktiivin II liite) tai tiettyjä aineita saa käyttää vain enimmäispitoisuuksina tai tietyissä käyttöolosuhteissa (direktiivin III liite). Direktiivissä olevan III liitteen viitekohta 12 sääntelee vetyperoksidin ja muiden yhdisteiden tai seosten, joista vapautuu vetyperoksidia, karbamidiperoksidi ja sinkkiperoksidi mukaan luettuina, käyttöä suuhygieniatuotteissa siten, että suurin sallittu pitoisuus on 0,1 %.

Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitean (SCCNFP) tehtävänä on antaa tieteellisen tiedon perusteella lausuntoja kuluttajien terveyttä ja turvallisuutta koskevista kysymyksistä kosmetiikan alalla. Komissio pyysi tiedekomiteaa arvioimaan, ovatko korkeammat vetyperoksidin ja muiden vetyperoksidia vapauttavien yhdisteiden pitoisuudet turvallisia hampaiden valkaisuun käytettävissä tuotteissa. Nämä tuotteet luokitellaan eri kosmetiikkaluokkaan kuin suuhygieniatuotteet.

SCCNFP totesi 21. täysistunnossaan 17 päivänä syyskuuta 2002 hyväksymässään lausunnossa seuraavaa: ”vetyperoksidipitoisuus ei saisi hampaiden valkaisuun käytettävissä tuotteissa ylittää 6 % (tuote ei saa sisältää eikä siitä saa vapautua yli 6 %) ja yläraja on 50 milligrammaa vetyperoksidia päivässä. Hampaiden valkaisuun tarkoitettujen tuotteiden käyttöä ei suositella ennen hampaiden korjausta eikä heti sen jälkeen. Olemassaoleva kudosvaurio tai samanaikainen tupakan ja/tai alkoholin käyttö saattavat pahentaa vetyperoksidin myrkyllisyysvaikutuksia. Kokonaisuudessaan todisteet viittaavat siihen, että 0.1 — 6.0 % vetyperoksidia (tai vastaava määrä vetyperoksidia vapauttavia aineita) sisältävien hampaidenvalkaisu-valmisteiden asianmukainen käyttö on turvallista, jos se tapahtuu hammaslääkärin valvonnassa.”

Lausunnon perusteella komissio aikoo ryhtyä asianmukaisiin toimiin muuttaakseen III liitteen direktiivin 76/768/ETY mukaiseksi.

(1) Neuvoston direktiivi 76/768/ETY, joka on annettu 27. heinäkuuta 1976 jäsenvaltioiden kosmeettisia valmisteita koskevan lainsäädännön lähentämisestä, EYVL L 262, 27.9.1976.